CELEX: 32020D1422
Language: et
Date: 2020-10-05 00:00:00
Title: Nõukogu otsus (EL) 2020/1422, 5. oktoober 2020, mis käsitleb 10. Euroopa Arengufondi projektidest vabanenud rahaliste vahendite eraldamist Aafrika rahutagamisrahastu vahendite täiendamiseks

9.10.2020   
               
               
                  ET
               
               
                  Euroopa Liidu Teataja
               
               
                  L 329/4
               
            
         NÕUKOGU OTSUS (EL) 2020/1422,
         5. oktoober 2020,
         mis käsitleb 10. Euroopa Arengufondi projektidest vabanenud rahaliste vahendite eraldamist Aafrika rahutagamisrahastu vahendite täiendamiseks
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse sisekokkulepet nõukogus kokku tulnud Euroopa Liidu liikmesriikide valitsuste esindajate vahel Euroopa Liidu abi rahastamise kohta mitmeaastase finantsraamistiku (2014–2020) alusel vastavalt AKV-ELi partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa, (1) eriti selle artikli 1 lõiget 4,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liidu praegust tegevust rahu ja julgeoleku tagamiseks Aafrika mandril Aafrika rahutagamisrahastu raames tuleks jätkata kuni 2021. aasta juuni lõpuni või ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise partnerluslepingu (2) (nagu seda on viimati muudetud) (edaspidi „AKV-ELi partnerlusleping“) kohaldamise lõpuni, olenevalt sellest, kumb on varasem.
                  
               
                     (2)
                  
                  
                     Aafrika rahutagamisrahastu rahastamisvajadused 2021. aasta jaanuarist juunini on hinnanguliselt 113 000 000 eurot.
                  
               
                     (3)
                  
                  
                     On asjakohane kasutada 10. Euroopa Arengufondi (edaspidi „10. EAF“) projektidest vabanenud rahalisi vahendeid Aafrika rahutagamisrahastu rahastamise tagamiseks kuni 2021. aasta juuni lõpuni või kuni AKV-ELi partnerluslepingu kohaldamise lõpuni, olenevalt sellest, kumb on varasem. Nende täiendavate rahaliste vahenditega tuleks rahastada toetust Aafrika juhitud rahutagamisoperatsioonidele.
                  
               
                     (4)
                  
                  
                     Kõnealuseid rahalisi vahendeid tuleks kasutada kooskõlas Aafrika rahutagamisrahastu asjaomase mitmeaastase tegevusprogrammiga ning 11. Euroopa Arengufondi (edaspidi „11. EAF“) suhtes kohaldatavate eeskirjade ja menetlustega, nagu on sätestatud nõukogu määrustes (EL) 2015/322 (3) ja (EL) 2018/1877 (4).
                  
               
                     (5)
                  
                  
                     10. EAFist uuesti kasutatavaid rahalisi vahendeid, mida vastavalt 11. EAFi sisekokkuleppe artikli 1 lõikele 3 ei ole eelnevalt seotud või mis on vabastatud vastavalt kõnealuse kokkuleppe artikli 1 lõikele 4, peetakse jätkuvalt 10. EAFi sisekokkuleppe artikli 1 lõike 2 punkti a kohaselt 10. EAFi vahenditeks (5),
                  
               ON VASTU VÕTNUD KÄESOLEVA OTSUSE:
         
            Artikkel 1
            10. EAFi projektidest vabanenud rahalistest vahenditest eraldatakse kuni 113 000 000 eurot Aafrika rahutagamisrahastu täiendamiseks 1. jaanuarist kuni 30. juunini 2021 või kuni AKV-ELi partnerluslepingu kohaldamise lõpuni, olenevalt sellest, kumb on varasem.
            Kõnealuseid rahalisi vahendeid kasutatakse kooskõlas 11. EAFi suhtes kohaldatavate eeskirjade ja menetlustega.
         
         
            Artikkel 2
            Käesolev otsus jõustub selle vastuvõtmise päevale järgneval päeval.
         
         
            Brüssel, 5. oktoober 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  ELT L 210, 6.8.2013, lk 1.
         
            (2)  EÜT L 317, 15.12.2000, lk 3.
         
            (3)  Nõukogu 2. märtsi 2015. aasta määrus (EL) 2015/322 11. Euroopa Arengufondi rakendamise kohta (ELT L 58, 3.3.2015, lk 1).
         
            (4)  Nõukogu 26. novembri 2018. aasta määrus (EL) 2018/1877, mis käsitleb 11. Euroopa Arengufondi suhtes kohaldatavat finantsmäärust ning millega tunnistatakse kehtetuks määrus (EL) 2015/323 (ELT L 307, 3.12.2018, lk 1).
         
            (5)  Sisekokkulepe nõukogus kokku tulnud liikmesriikide valitsuste esindajate vahel ühenduse abi rahastamise kohta mitmeaastase finantsraamistiku (2008–2013) alusel vastavalt AKV–EÜ koostöölepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa (ELT L 247, 9.9.2006, lk 32).